b'\n_START_ARTICLE_\nVaalealahnanruoho\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nVaalealahnanruohon varsi on lyhyt, pysty ja mukulamainen. Juuret ovat ruskeita. Vaalean kellanvihre\xc3\xa4t, ontot ja sirottavat lehdet kasvavat tihe\xc3\xa4n\xc3\xa4 ruusukkeena. Ne ovat 5\xe2\x80\x9315 cm pitki\xc3\xa4 ja 1\xe2\x80\x932 mm leveit\xc3\xa4, tyviosasta taipuneita, kielekkeellisi\xc3\xa4, \xc3\xa4im\xc3\xa4m\xc3\xa4isi\xc3\xa4 ja pitk\xc3\xa4suippuisia. Veltot lehdet liimautuvat osin toisiinsa vedest\xc3\xa4 nostettaessa. Isoiti\xc3\xb6pes\xc3\xa4kkeet ovat uloimpien lehtien tyvill\xc3\xa4 tupeksi levinneen kannan suojissa. Kooltaan ne ovat enint\xc3\xa4\xc3\xa4n 0,5 mm, tihe\xc3\xa4piikkisi\xc3\xa4 ja liidunvalkoisia. Pikkuiti\xc3\xb6pes\xc3\xa4kkeet sijaitsevat keskimm\xc3\xa4isten lehtien tyvill\xc3\xa4. Suomessa vaalealahnanruohon iti\xc3\xb6t valmistuvat hein\xc3\xa4-syyskuussa._NEWLINE_Vaalealahnanruoho muistuttaa l\xc3\xa4heisesti tummalahnanruohoa (Iso\xc3\xabtes lacustris). Lajit voivat my\xc3\xb6s risteyty\xc3\xa4 kesken\xc3\xa4\xc3\xa4n.\n_START_SECTION_\nLevinneisyys\n_START_PARAGRAPH_\nVaalealahnanruoho on eurooppalainen laji. Sen p\xc3\xa4\xc3\xa4levinneisyysalueeseen kuuluu Etel\xc3\xa4-Norja, Ruotsi, Suomi, Ven\xc3\xa4j\xc3\xa4n Karjala ja Skotlanti. Lis\xc3\xa4ksi lajia tavataan paikoitellen muualla Euroopassa hyvin harvinaisena Pohjois-Espanjasta L\xc3\xa4nsi-Ven\xc3\xa4j\xc3\xa4lle. Euroopan ulkopuolella sit\xc3\xa4 kasvaa pienell\xc3\xa4 alueella It\xc3\xa4-Siperiassa. Suomessa vaalealahnanruohoa kasvaa harvinaisena koko maassa. 1900-luvulla laji on kuitenkin harvinaistunut.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nVaalealahnanruohoa esiintyy melko matalissa vesist\xc3\xb6iss\xc3\xa4 pehmeill\xc3\xa4 tai melko kovilla mineraalimaapohjilla. Se viihtyy karuhkoissa ja jossain m\xc3\xa4\xc3\xa4rin reheviss\xc3\xa4 j\xc3\xa4rviss\xc3\xa4, hitaasti virtaavissa joissa ja murtovedess\xc3\xa4 suojaisissa paikoissa.\n_START_SECTION_\nK\xc3\xa4ytt\xc3\xb6\n_START_PARAGRAPH_\nVaalealahnanruohoa kasvatetaan my\xc3\xb6s akvaariokasvina.'